Husk at låse dørene, der hvor du bor. Det lærte flere nordjyder på den hårde måde søndag, da de blev bestjålet i deres eget hjem. - Det er lidt specielt, for vi har set noget lignende før, men det plejer altså at være i ældreboliger, hvor man kan komme ind uset og ud igen, siger fungerende politikommissær ved Nordjyllands Politi, Mikkel Brügmann til TV2 Nord om de to listetyve, der har været på spil. I en villa på Nibevej i Aalborg SV var der et arrangement, og det betød flere tasker i entreen. Mellem klokken 19.30 og 20.30 gik det så galt, da en listetyv sneg sig ind ad den ulåste hoveddør og ind i entreen og stjal to tasker. Listetyven slap afsted med en sort Gucci-taske med flere pas i, samt en håndtaske med et nøglebundt og en iPhone. Særligt dette tyveri vækker opsigt hos den fungerende politikommissær. - Især den her i Aalborg er speciel, fordi tyvene altså bevæger sig ind til trods for, at de kan se og høre, at der er mennesker i huset, forklarer Mikkel Brügmann. Nabobesøg I Tårs var en listetyv ligeledes på spil søndag eftermiddag. Episoden fandt sted mellem 16.45 og 17.45. En beboer på Vrejlev Klostervej gik en tur over til naboen, og samtidig slog listetyven til ved at komme ind i huset gennem terrassedøren. Tyven fik fat i kontanter fra en pung i soveværelset og tog også ringe i sølv og guld. To mænd er set gå rundt i området omkring gerningstidspunktet. Dem vil Nordjyllands Politi meget gerne i kontakt med, og man hører gerne fra folk i forbindelse med begge sager på telefon 114. Lås alle døre Den eneste måde at gardere sig mod listetyve er altid at låse alle døre. - Det kan sammenlignes med, at man lade sine nøgler sidde i bilen, mens man er inde ved bageren. Det kan gå galt, hvis man er uheldig, siger Mikkel Brügmann. Og låste døre har også stor betydning i forhold til om forsikringen gælder. - I bund og grund skal man altid sikre sig, også hvis man bare er ude i haven og lave havearbejde. Hvis man skal være sikker på, at forsikringen gælder, så skal ens døre være låste, slutter Mikkel Brügmann.

Referat:
En ulåst terrassedør og en ulåst hoveddør fik søndag fatale konsekvenser i to nordjyske husstande.